ვარსკვლავური ომების გაგრძელების ტრილოგია

„**ვარსკვლავური ომების გაგრძელების ტრილოგია**“  — მესამე ტრილოგია „ვარსკვლავური ომების“ ფრენჩაიზში, რომელიც შეიქმნა ჯორჯ ლუკასის მიერ. მას აწარმოებს Lucasfilm, ხოლო პროდიუსერია Walt Disney Studios Motion Pictures. ტრილოგიაში შედის ეპიზოდები VII–IX. იგი ქრონოლოგიურად მიმდინარეობს „ჯედაის დაბრუნების“ (1983) შემდეგ. ლუკასმა გაგრძელება ჯერ კიდევ 1970-იანებში დაგეგმა *Time*-ში, 1978 წელს, დაიწერა, ლუკასის ციტირებით, რომ „იმპერიის საპასუხო დარტყმის“ შემდეგ გამოვიდოდა კიდევ ათი ფილმი. ამის სხვადასხვა განმარტება ჰქონდა.

1997 წელს, „სპეციალური გამოცემის“ პრესკონფერენციაზე ლუკასმა განაცხადა: „ყველა მეუბნებოდა - „პირველი სამი ფილმის გაგრძელებას გადაიღებ?“ მაგრამ ამ ამბების სცენარები არ მქონდა. საინტერესო მხოლოდ ის იქნებოდა, რომ ნამდვილად სახალისო იქნებოდა, თუკი მსახიობებს დავაბრუნებდი 60-70 წლის ასაკში და მათ შესახებ ფილმებს გადავიღებდი.“ 2002 წლის მაისში, „კლონების შეტევის“ მსოფლიო გამოსვლამდე და III ეპიზოდის სცენარზე მუშაობის პერიოდში, ინტერნეტში გავრცელდა ხმები VII, VIII და IX ეპიზოდების გამოსვლის შესახებ. პასუხად ლუკასმა განაცხადა, რომ ასეთი ეპიზოდები არ იქნებოდა, ვინაიდან აუცილებელია განვითარება:

ჯორჯმა აგრეთვე აღნიშნა: „საგა საბოლოოდ შედგება 6 ფილმისგან, 12 საათიანი ამბავი იქნება. ამის შემდეგ ყველას შეუძლია მათი ერთად ხილვა, როგორც ჩაფიქრებულია.“

1999 წელს, ნიუ-იორკში გამართულ პრესკონფერენციაზე, რომელიც ეძღვნებოდა „ფარულ საფრთხეს“, ლუკასმა ისაუბრა „ცხრაწლიან კონტრაქტზე“, რომლის ფარგლებში „ვარსკვლავური ომების“ ახალ ტრილოგიას შექმნიდა. 2002 წელს მან განაცხადა: „სინამდვილეში, ვიხუმრე, როდესაც ვთქვი, რომ ჰარისონს და კერის 70 წლის ასაკში კვლავ გადავიღებდი. მაგრამ მაშინ ვერ ვხვდებოდი იმას, რასაც ახლა ვხვდები - მარტო ის კი არ არის, რომ 70 წლის იქნებოდნენ, არამედ ისიც, რომ მეც ამ ასაკის ვიქნებოდი“. 2007 წელს ლუკასმა ამ ასაკში ფილმებზე მუშაობა აღწერა როგორც „ჩანაფიქრი, რომელიც თავის დროზე სასიამოვნოდ ჟღერდა, მაგრამ ამჟამად ასეთი რეალური არ ჩანს“. მისი თქმით, დაუფიქრებელი კომენტარები, რომლებიც ადრე გაუკეთებია, შეცდომით იქნა აღქმული როგორც სერიოზული განცხადებები.

1999 წელს, როდესაც ჰკითხეს, გადაიღებდა თუ არა რომელიმე სხვა რეჟისორი შემდეგ ფილმებს, ლუკასმა განაცხადა: „ალბათ, არა. ეს ჩემი საქმეა“

## წარმოება
### ამბის შემუშავება
#### ჯორჯ ლუკასის ადრეული მონახაზები
1980-იანებში, V ეპიზოდის გამოსვლის შემდეგ, ლუკასმა დაწერა რეზიუმეები შემდგომი ეპიზოდებისთვის (VI-IX). დეილ პოლოკი, მისი ბიოგრაფი, 2012 წლის ინტერვიუში ახსენებს, რომ 1980-იანებში, როდესაც ჯორჯის ბიოგრაფიას იკვლევდა, რეჟისორმა ნება დართო, გადაეხედა 12 დაგეგმილი ფილმის სიუჟეტისთვის, კონფიდენციალურობის დაცვით.

#### ჯორჯ ლუკასის მონახაზები: VII ეპიზოდი და შემდგომ
შემდეგი 35 წლის განმავლობაში ლუკასს სცენარების გამოუყენებელი ელემენტების შესახებ რამე მინიშნება არ გაუკეთებია. გამოუყენებელი სიუჟეტური განვითარებები მოყვარულებს ათწლეულების განმავლობაში იზიდავდნენ, ვინაიდან ბევრი რამე ორიგინალური ტრილოგიის დასრულების შემდეგ ნათელი არ ყოფილა და ამიტომ, თაყვანისმცემლები ელოდნენ, რომ მათ მომავალ სცენარებში გამოიყენებდნენ. ლუკასმა გააკეთა მინიშნება შემდეგ დეტალებზე:

* *ეპიზოდი VII* უნდა დაწყებულიყო „ჯედაის დაბრუნებიდან“ 20 (ან 30-40) წლის შემდეგ.
* R2-D2 და C-3PO კვლავ გამოჩნდებოდნენ შემდეგ ფილმებშიც (როგორც ლუკასი 1980-1983 წლებში ამტკიცებდა) - სხვა პერსონაჟებისგან განსხვავებით.
* ახალ ტრილოგიაში აღდგებოდა გალაქტიკური რესპუბლიკა (1980 წლის ინტერვიუს თანახმად).
* „ეს საგის, ხალხთა ჯგუფის, ოჯახის ისტორიის მსგავსია“ (ლუკასი 1980 წელს).
* ტრილოგიის მთავარი თემა შეეხებოდა მორალურ და ფილოსოფიურ პრობლემებს, ისევე, როგორც მორალურ არჩევანსა და სიბრძნეს, რომელიც აუცილებელია სიმართლისა და სიცრუის გასარჩევად, დაპირისპირებას და საკუთარი ცოდნის სხვისთვის გადაცემას (ლუკასი 1983 და 1989 წლებში).
* ძირითადი პერსონაჟები, მარკ ჰემილი (ლუკი), ჰარისონ ფორდი (ჰან სოლო) და კერი ფიშერი (პრინცესა ლეია) დაბრუნდებოდნენ და იქნებოდნენ 60 ან 70 წლის ასაკის (ლუკასი 1983 წელს).

1990-იანების დასაწყისში ლუკასმა მწერალ ტიმოთი ზანს ნება დართო, დაწერა ვარსკვლავური ომების გაფართოებული სამყაროს სერიის რომანები, რომელთა მოქმედება მიმდინარეობდა ორიგინალური ტრილოგიის შემდეგ. მათ ეწოდა „თრაუნის ტრილოგია“. 1999–2005 წლებში გამოვიდა წინარეისტორიის ტრილოგიის ფილმები და გადაწყდა, რომ საგა ამ ექვსი ფილმით დასრულდებოდა. გადაწყვეტილება აღნიშნავდა, რომ ლუკასს სურდა გაგრძელების ტრილოგიის იდეისგან დავიწყება, მაგრამ ყოველივე 2010-იანებში შეიცვალა და 2015 წლის მაისისთვის იგი თავად გეგმავდა VII ეპიზოდის გამოშვებას. 2012 წელს ამის შესახებ ზანს ესაუბრნენ, თუმცა მან განაცხადა, რომ გაგრძელების ტრილოგია არ იქნებოდა დაფუძნებული თრაუნის რომანებზე ან გაფართოებულ სამყაროზე. თუმცა, მან აგრეთვე ახსენა, რომ ლუკასის მიერ გაგრძელების გადაღების გეგმების შესახებ წლების წინ იცოდა. (იგი რეჟისორს ესაუბრა 1991 წელს თრაუნის პირველი რომანის გამოქვეყნებამდე).

როგორც Lucasfilm-მა გამოაცხადა, გაგრძელების ტრილოგია აგრეთვე ნიშნავდა „ვარსკვლავური ომების“ არსებული სამყაროს ფაქტობრივ დასასრულს, ანუ მაყურებელს აღმოჩენები, მოულოდნელობები ელოდა, ხოლო ფილმების შემქმნელებს – უდიდესი შემოქმედებითი თავისუფლება. ძველი გაფართოებული სამყაროს დიდი ნაწილი კვლავ იარსებებდა „ლეგენდების“ საერთო დასახელებით, რომელიც შეიქმნა, რათა საკუთარ თავში მოექცია ფრენჩაიზის ყველა არაკანონიკური ნაშრომი.

ლუკასის მიერ ჩაფიქრებული გაგრძელების ტრილოგიის დეტალებიდან რამდენიმე ცნობილია. ამას განმარტავს წიგნი *Art of Star Wars: The Last Jedi*. მის მიხედვით, 2013 წელს, სკაიუოკერის ფერმაზე ლუკასმა გამართა საუბარი ჩანაფიქრის შესახებ.  მან აჩვენა ესკიზების დიდი ნაწილი, მათ შორის:

* უფრო ასაკოვანი ლუკ სკაიუოკერი. იგი დასახლდა შორეულ ადგილზე, სადაც ჯედაების ტაძარი კვლავ არსებობდა გალაქტიკური იმპერიის დამარცხების შემდეგ.
* ახალგაზრდა გოგონა, პადავანი ჯედაი სახელად „კირა“ (შემდგომში „რეი“)
* ჯედაების პირველი ტაძრის ზარის ფორმის დიზაინი (ავტორი ჯეიმზ კლაინი). მოგვიანებით ასეთი ფორმის გახდა მთლიანად პლანეტა ეჩ-ტო.
* ლუკ თავდაპირველად კირას წვრთნა არ სურს, მაგრამ ფილმის განმავლობაში გადაწყვეტილებას ცვლის და საბოლოოდ ამეცადინებს.

VII ეპიზოდის იდეები უფრო ახლოს არის რაიან ჯონსონის „უკანასკნელ ჯედაისთან“, ვიდრე ჯეი ჯეი აბრამსის „ძალის გამოღვიძებასთან“. ლუკასის იდეები აბრამსმა 2013 წელს არ გამოიყენა. თავდაპირველად ჯორჯს სურდა, ლუკის ამბავი დასრულებულიყო VII და არა VIII ეპიზოდში.

### Disney-ს მიერ Lucasfilm-ის შეძენა
Disney-ს მიერ 2012 წელს Lucasfilm-ის შეძენის შესახებ ლუკასმა (რომელსაც ამ დროს გვერდით კეთლინ კენედი, კომპანიის ახალი პრეზიდენტი ეჯდა), განაცხადა: „მითქვამს, რომ მეტს აღარ შევქმნიდი და ეს ასეა, იმიტომ, რომ აღარ შევქმნი. მაგრამ ეს არ ნიშნავს, რომ კეითის ამას არ ვანდობ.“

თუმცა, 2015 წელს ჯორჯი აცხადებდა, რომ სურდა VII ეპიზოდის დასრულება, მისი 2015 წლის მაისში გამოშვება და შემდგომში კომპანიის გაყიდვა. მაგრამ, Disney-მ თავად გამოხატა სურვილი და ლუკასმა განაცხადა: „სჯობს, თავიდანვე გავეცალო ამას, მაგრამ საკუთარ თავს ვერ ამოვშლი. დრო უფრო მნიშვნელოვანია, ვიდრე ფული.“  ორივე სიუჟეტური მონახაზი, დაწერილი 1980-იან და 2010-იან წლებში, გადაეცა Disney-ს თავმჯდომარე ბობ აიგერს იმ დროს, როდესაც Disney-მ Lucasfilm 2012 წელს შეიძინა.

## ფილმები
### *ვარსკვლავური ომები: ძალის გამოღვიძება*
„ძალის გამოღვიძება“, პირველი ფილმი გაგრძელების ტრილოგიაში, აღწერს „ჯედაის დაბრუნებიდან“ 30 წლის შემდეგ მიმდინარე მოვლენებს. მისი მთავარი მოქმედი გმირები არიან ჰან სოლო, პრინცესა ლეია, ჩუბაკა, C-3PO და R2-D2, ისევე, როგორც ორიგინალური ტრილოგიის პერსონაჟები. „ძალის გამოღვიძება“, ისევე, როგორც შემდეგი ორი ფილმი, ეფუძნება ორიგინალურ სცენარს და არა გაფართოებული სამყაროს რომელიმე სიუჟეტს.

ორიგინალური ტრილოგიის მსახიობთა გუნდს ამ ფილმში შეუერთდნენ დეიზი რიდლი, ადამ დრაივერი, ოსკარ აიზეკი და ჯონ ბოიეგა. რეჟისორია ჯეი ჯეი აბრამსი, სცენარის თანაავტორია ლოურენს კესდენთან, „იმპერიის საპასუხო დარტყმის“ და „ჯედაის დაბრუნების“ ავტორთან. „ძალის გამოღვიძების“ თავდაპირველი ვერსიების ავტორია მაიკლ არნდტი, თუმცა მის მიერ წარმოდგენილი ყოველი პერსონაჟის განვითარება არ მოსწონდა აბრამსს და Lucasfilm-ის პრეზიდენტ კეთლინ კენედის. ამავე დროს არსებული მკაცრი გრაფიკის და შემოქმედებითი უთანხმოებების გამო არნდტმა დატოვა პროექტი და მას ჯეი ჯეის სიუჟეტური კონცეფციების ძირითად წარმომსახველად ჩაენაცვლა კესდენი. წარმოების წინა ეტაპი დაიწყო 2012 წლის 30 ოქტომბერს, ხოლო წარმოება – 2014 წლის აპრილში. ფილმი გამოვიდა 2015 წლის 18 დეკემბერს. აშშ-ში მას მიენიჭა PG-13 ტიპის რეიტინგი „სამეცნიერო ფანტასტიკური მოქმედებითი ძალადობისთვის“. ამრიგად, იგი „სითების შურისძიების“ შემდეგ იყო ფრენჩაიზის მეორე ფილმი, რომელსაც ასეთი რეიტინგი ჰქონდა მინიჭებული (დანარჩენი ხუთი აღნიშნული იყო უბრალოდ PG რეიტინგით).

ფილმი გახდა რეკორდსმენი აშშ-ში სადებიუტო შაბათ-კვირას ბილეთების გაყიდვის მიხედვით – 248 მილიონი აშშ დოლარით (39 მილიონით მეტი, ვიდრე „იურული სამყაროს“ შემთხვევაში და 529 მილიონით მსოფლიო მასშტაბით. ფილმმა დაამყარა ახალი რეკორდი და იქცა პირველ სურათად, რომლის შემოსავალი 12 დღის განმავლობაში აშშ-ში 1 მილიარდიან შემოსავალს გასცდა. ამჟამად ეს არის ჩრდილოეთ ამერიკაში ყველა დროის და მსოფლიო მასშტაბით მესამე ყველაზე შემოსავლიანი ფილმი (ინფლაციის გაუთვალისწინებლად).

### *ვარსკვლავური ომები: უკანასკნელი ჯედაი*
2014 წლის 20 ივნისს რაიან ჯონსონი გამოაცხადეს როგორც VIII ეპიზოდის სცენარისტი და რეჟისორი, აგრეთვე IX ეპიზოდის სიუჟეტის ავტორი. კეთლინ კენედი და რემ ბერგმანი იყვნენ პროდიუსერები, ხოლო ჯეი ჯეი აბრამსი – აღმასრულებელი პროდიუსერი. სტივ იედლინი არის ფილმის ოპერატორი. 2014 წლის აგვისტოში ჯონსონმა დაადასტურა, რომ ამ ეპიზოსიდ რეჟისორი იქნებოდა. 2015 წლის ივლისში ცნობილი გახდა, რომ პროექტს უარყოფითი გმირის როლში შეუერთდა ბენისიო დელ ტორო. მან მოგვიანებით დაადასტურა მონაწილეობა პროექტში. 2015 წლის სექტემბერში გამოაცხადეს სხვა მსახიობების სახელ-გვარებიც. ესენი იყვნენ გუგუ მბათა-როუ, ტატიანა მასლანი, ჯინა როდრიგესი, ოლივია კუკი და ბენ პაული. ჯიმი ვი აირჩიეს R2-D2-ის როლზე, 2016 წლის აგვისტოში გარდაცვლილი კენი ბეიკერის შემდეგ.

ფილმის დიდი ნაწილი გადაღებულია ლონდონთან Pinewood Studios-ში. 2015 წლის სექტემბერში. თავდაპირველად გადაღებები, ამინდის კარგი პირობების გამოყენებით, მიმდინარეობდა სკელიგ-მაიკლზე. 2015 წლის ნოემბრის ინტერვიუში Wired-თან აბრამსმა განაცხადა, რომ სცენარზე მუშაობა დასრულებული იყო. 2015 წლის დეკემბერშ ცნობილი გახდა, რომ ჰემილი, აიზეკი, კრისტი და ბოიეგა დაბრუნდნენ პროექტში ლუკ სკაიუოკერის, პო დემერონის, კაპიტან ფაზმას და ფინის როლებში. 2015 წლის 17 დეკემბერს, ლონდონში გამართულ „ძალის გამოღვიძების“ პრემიერაზე კენედიმ გამოაცხადა, რომ მსახიობთა გუნდის დიდი ნაწილი VIII ეპიზოდში დაბრუნდებოდა. 2016 წლის 20 იანვარს Lucasfilm-მა და Disney-მ გამოაცხადეს, რომ ფილმის გამოსვლა გადაიდებოდა 2017 წლის 15 დეკემბრისთვის. ძირითადი გადაღებები დაიწყო 2016 წლის თებერვალში., ისევე, როგორც ირლანდიაში. ძირითადი გადაღებები დასრულდა 2016 წლის ივლისში. 2016 წლის 27 დეკემბერს კერი ფიშერი გარდაიცვალა რამდენიმე დღით ადრე მომხდარი გულის შეტევის შედეგად. იმ დროისთვის მან დაასრულა გენერალ ლეია ორგანას მონაწილეობით სცენების გადაღება.  2017 წლის 23 იანვარს დადასტურდა, რომ ფილმი გამოვიდოდა 15 დეკემბერს, ხოლო სახელწოდება იქნებოდა „ვარსკვლავური ომები: უკანასკნელი ჯედაი“.

### *ვარსკვლავური ომები: ეპიზოდი IX*
2014 წლის ივნისში გამოცხადდა, რომ ჯონსონი წერდა IX ეპიზოდის სიუჟეტს. 2015 წლის აგვისტოში კოლინ ტრევოროუ დაინიშნა ფილმის რეჟისორად. 2016 წლის 10 თებერვალს Disney-ს აღმასრულებელმა დირექტორმა ბობ აიგერმა გამოაცხადა, რომ ფილმის წარმოების წინა ეტაპი დაიწყო. 2016 წლის დეკემბრის ბოლოს მედიასაშუალებებმა გამოაცხადეს, რომ ეპიზოდში კერი ფიშერი კვლავ განასახიერებდა საკუთარ პერსონაჟს. 2017 წლის იანვარში Lucasfilm-მა დაადასტურა, რომ ფიშერის ასლს ფილმისთვის ციფრულად არ შექმნიდა. კეთლინ კენედიმ 2017 წლის აპრილში დაადასტურა, რომ კერის გმირი არ იქნებოდა ეპიზოდის მონაწილე. 2017 წლის აგვისტოში ცნობილი გახდა, რომ სცენარზე ხელახლა იმუშავებდა ჯეკ თორნი.

2017 წლის 5 სექტემბერს Lucasfilm-მა გამოაცხადა, რომ ტრევოროუ აღარ იქნებოდა ფილმის რეჟისორი. ერთი კვირის შემდეგ ცნობილი გახდა, რომ აბრამსი დაბრუნდებოდა როგორც რეჟისორი. იგი აგრეთვე მუშაობს სცენარზე კრის ტერიოსთან ერთად, ხოლო ფილმს აწარმოებს მისი კომპანია Bad Robot Productions, კენედის და მიშელ რეივანის თანამონაწილეობით.

ძირითადი გადაღებები დაიწყება 2018 წლის ივნისში. ფილმი გამოვა 2019 წლის 20 დეკემბერს, სანაცვლოდ მანამდე დაგეგმილი 24 მაისის.

## გამოხმაურება
### კრიტიკოსების და საჯარო გამოხმაურება
### კინოგაქირავება
## შენიშვნები
## რესურსები ინტერნეტში 
* 
* *ვარსკვლავური ომები*: ეპიზოდი VII *ძალის გამოღვიძება* „ვუკიპედიაში“ , „ვარსკვლავური ომების“ ვიკიში
* „ვარსკვლავური ომების“ ოფიციალური საიტი

## სქოლიო 
გაგრძელების ტრილოგია
კატეგორია:Bad Robot Productions-ის ფილმები
კატეგორია:ფილმების სერიები
კატეგორია:Lucasfilm-ის ფილმები
კატეგორია:ტრილოგიები